Ehdotus neuvoston direktiiviksi savukkeiden verojen lähentämisestä annetun direktiivin 92/79/ETY, muun valmistetun tupakan kuin savukkeiden verojen lähentämisestä annetun direktiivin 92/80/ETY ja muista valmistetun tupakan kulutukseen kohdistuvista veroista kuin liikevaihtoveroista annetun direktiivin 95/59/EY muuttamisesta /* KOM/98/0320 lopull. - CNS 98/0189 */



Virallinen lehti nro C 203 , 30/06/1998 s. 0016



Ehdotus neuvoston direktiiviksi savukkeiden verojen lähentämisestä annetun direktiivin 92/79/ETY, muun valmistetun tupakan kuin savukkeiden verojen lähentämisestä annetun direktiivin 92/80/ETY ja muista valmistetun tupakan kulutukseen kohdistuvista veroista kuin liikevaihtoveroista annetun direktiivin 95/59/EY muuttamisesta (98/C 203/10) KOM(1998) 320 lopull. - 98/0189(CNS) (Komission esittämä 18 päivänä toukokuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 99 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että neuvoston direktiivien 92/79/ETY (1) ja 92/80/ETY (2) säännösten mukaisesti annetussa ensimmäisessä kertomuksessaan valmisteverojen rakenteesta ja kannoista (3) komissio tyytyi tuomaan esille direktiivien soveltamisessa esiintyviä tiettyjä vaikeuksia, mutta se ei esittänyt yksityiskohtaisia ratkaisuja, kyseisestä ajankohdasta lähtien on sovellettu kuulemismenettelyä kansallisten viranomaisten, talouselämän edustajien ja eturyhmien välillä, ensimmäinen vaihe tässä kuulemismenettelyssä oli Lissabonissa järjestetty kokous, jonka tavoitteena oli arvioida voimassa olevan yhteisön järjestelmän toimintaa ja avustaa komissiota sen tehtävässä valmistella tulevaisuudessa sovellettavaa valmisteveropolitiikkaa, tämä kuulemisvaihe päättyi komission antamaan toiseen kertomukseen, kyseisen kuulemismenettelyn aikana on todettu vaikeuksia valmisteveron 57 prosentin vähimmäisvaikutusta koskevan säännön soveltamisessa, sisämarkkinoiden toimivuus edellyttää sääntöjen yhtenäisempää tulkintaa ja soveltamista kaikissa jäsenvaltioissa, sisämarkkinoiden toimivuus edellyttää myös käytännössä helpommin sovellettavien sääntöjen vahvistamista, jäsenvaltioille olisi kuitenkin sallittava tarvittava joustavuus kansallisiin tarpeisiin mukautetun politiikan määrittelemiseksi ja täytäntöönpanemiseksi, jäsenvaltioille olisi sallittava käytännön syistä tietty joustavuus yleisen vähimmäisvalmisteveron vaikutuksen mukauttamiseksi tiettyjen, mukaan lukien arvonlisäverokannan, muutosten perusteella, olisi tarpeen antaa jäsenvaltioille mahdollisuus tasata yleiseen vähimmäisvalmisteveroon kohdistuvat arvonlisäverokannan muutosten vaikutukset, tämä järjestely ei saa johtaa kilpailun vääristymiin tai sisämarkkinoiden puutteelliseen toimintaan, direktiivien soveltamiseksi jäsenvaltioille myönnettyjen järjestelyjen voimassaoloaikaa olisi rajoitettava, ei ole olemassa estettä sille, että jäsenvaltiot soveltavat sikarien ja pikkusikarien sekä piippu- ja savuketupakan vähimmäisvalmisteveroa, koska tämä mahdollisuus on jo olemassa savukkeiden ja savuketupakan osalta, olisi otettava käyttöön säännöllisen tarkastelun menettely, nykyinen kahden vuoden tarkasteluväli on liian lyhyt, jotta jäsenvaltioiden lainsäädännössä käyttöön otettuja muutoksia voitaisiin arvioida riittävällä tavalla, tästä syystä tarkastelu olisi toteutettava viiden vuoden välein, olisi vahvistettava korotusaikataulu sikarien ja pikkusikarien, savukkeiksi käärittävän tupakan sekä piippu- ja savuketupakan vähimmäisverokantojen arvon heikkenemisen välttämiseksi, ja edellä mainituista syistä olisi neuvoston direktiivit 92/79/ETY, 92/80/ETY ja 95/59/EY (4) muutettava, ON ANTANUT TÄMÄN DIREKTIIVIN: 1 artikla Muutetaan direktiivi 92/79/ETY seuraavasti: 1. Lisätään 2 a artikla seuraavasti: "2 a artikla 1. Jos kysytyimmän hintaluokan savukkeiden vähittäismyyntihinta muuttuu jäsenvaltiossa ja sen perusteella vähimmäisvalmisteveron vaikutus heikkenee 2 artiklan ensimmäisessä kohdassa tarkoitettua tasoa alhaisemmalle tasolle, kyseinen jäsenvaltio voi lykätä vähimmäisvalmisteveron vaikutuksen mukauttamista enintään muutosta seuraavan toisen vuoden 1 päivään tammikuuta saakka. 2. Jos jäsenvaltio korottaa savukkeiden arvonlisäverokantaa, se voi alentaa yleisen vähimmäisvalmisteveron vaikutuksen vähittäismyyntihinnasta prosentteina ilmoitetulla määrällä, joka vastaa arvonlisäverokannan korotuksen määrää, joka myöskin ilmoitetaan prosentteina vähittäismyyntihinnasta, vaikka kyseinen mukautus heikentää yleisen vähimmäisvalmisteveron vaikutusta 2 artiklassa tarkoitettua tasoa alhaisemmalle tasolle. 3. Jos jäsenvaltio on 2 artiklan mukaisesti alentanut yleisen vähimmäisvalmisteveron vaikutuksen 2 artiklan ensimmäisessä kohdassa tarkoitettua tasoa alhaisemmalle tasolle, sen on korotettava tasoa uudelleen säädetyn tason saavuttamiseksi viimeistään alentamista seuraavan toisen vuoden 1 päivänä tammikuuta." 2. Korvataan 4 artikla seuraavasti: "4 artikla Viiden vuoden välein ja ensimmäisen kerran viimeistään 31 päivänä joulukuuta 2002 neuvosto tarkastelee kertomuksen perusteella ja tarvittaessa komission ehdotuksesta 2 artiklassa säädettyä vähimmäisvalmisteveroa, 3 artiklan 2 kohtaa sekä neuvoston direktiivin 95/59/EY 16 artiklassa määriteltyä valmisteverojen rakennetta ja kuultuaan Euroopan parlamenttia toteuttaa yksimielisesti tarvittavat toimenpiteet. Komission kertomuksessa ja neuvoston tarkastelussa otetaan huomioon sisämarkkinoiden toimivuus ja perustamissopimuksen yleiset tavoitteet." 2 artikla Muutetaan direktiivi 92/80/ETY seuraavasti: 1. Korvataan 3 artiklan 1 kohta seuraavasti: "1. Jäsenvaltioiden on viimeistään 1 päivästä tammikuuta 1993 sovellettava valmisteveroa, joka voi olla: a) joko arvoon perustuva valmistevero, joka lasketaan kunkin tuotteen sellaisten korkeimpien vähittäismyyntihintojen perusteella, jotka yhteisöön sijoittautuneet valmistajat ja yhteisön ulkopuolisista maista tuovat maahantuojat vahvistavat vapaasti direktiivin 95/59/EY 9 artiklan mukaisesti; b) tai erityisvalmistevero, joka ilmoitetaan sikareista ja pikkusikareista kilogrammaa tai kappalemäärää kohti kannettavana määränä; c) taikka näiden yhdistelmä, johon kuuluvat valmisteveron arvoon perustuva osa ja valmisteveron erityisosa. Jäsenvaltiot voivat kantaa vähimmäisvalmisteveroa, joka ilmoitetaan samalla tavoin kuin b alakohdassa tarkoitettu valmistevero, tapauksissa joissa valmistevero on joko arvoon perustuva tai arvoon perustuvan valmisteveron ja erityisvalmisteveron yhdistelmä. Prosentteina tai määrinä kilogrammaa tai kappalemäärää kohti ilmoitettavan yleisen valmisteveron on oltava 1 päivästä tammikuuta 1999 vähintään yhtä suuri kuin vähimmäisverokannat, jotka on vahvistettu seuraaville tuotteille: - sikarit tai pikkusikarit: 5 prosenttia vähittäismyyntihinnasta kaikki verot mukaan luettuina tai 9 ecua 1 000 kappaleelta taikka 9 ecua kilogrammalta, - savukkeiksi käärittävä hienoksi leikattu piippu- ja savuketupakka: 30 prosenttia vähittäismyyntihinnasta kaikki verot mukaan luettuina tai 24 ecua kilogrammalta, - muu piippu- ja savuketupakka: 20 prosenttia vähittäismyyntihinnasta kaikki verot mukaan luettuina tai 18 ecua kilogrammalta. Tammikuun 1 päivästä 2001 sikareihin ja pikkusikareihin sovellettava 9 ecun määrä korvataan 10 eculla, savukkeiksi käärittävään hienoksi leikattuun piippu- ja savuketupakkaan sovellettava 24 ecun määrä korvataan 25 eculla ja muuhun piippu- ja savuketupakkaan sovellettava 18 ecun määrä korvataan 19 eculla." 2. Korvataan 4 artikla seuraavasti: "4 artikla Viiden vuoden välein ja ensimmäisen kerran viimeistään 31 päivänä joulukuuta 2002 neuvosto tarkastelee komission kertomuksen perusteella ja tarvittaessa komission ehdotuksesta tässä direktiivissä vahvistettuja valmisteverokantoja ja kuultuaan Euroopan parlamenttia toteuttaa yksimielisesti tarvittavat toimenpiteet. Komission kertomuksessa ja neuvoston tarkastelussa otetaan huomioon sisämarkkinoiden toimivuus, valmisteverokantojen todellinen arvo sekä perustamissopimuksen yleiset tavoitteet." 3 artikla Muutetaan direktiivin 95/59/EY 16 artikla seuraavasti: 1. Lisätään 2 a kohta seuraavasti: "2 a. Kun jäsenvaltiossa arvonlisäverokantojen vaihtelusta johtuen muuttuu kysytyimmän hintaluokan savukkeiden hinta, mikä vaikuttaa kokonaisverotasosta prosentteina ilmoitettuun valmisteveron erityisosaan siten, että se on alle 5 prosenttia tai yli 55 prosenttia kokonaisverotasosta, kyseinen jäsenvaltio voi, poiketen siitä, mitä 2 kohdassa säädetään, lykätä erityisvalmisteveron määrän mukauttamista enintään muutosta seuraavan toisen vuoden 1 päivään tammikuuta saakka." 2. Korvataan 3 kohdassa ilmaisu "jos edellä tarkoitetusta hintaluokasta kannettavaa valmisteveroa tai liikevaihtoveroa" ilmaisulla "jos edellä tarkoitetusta hintaluokasta kannettavaa valmisteveroa". 4 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä tammikuuta 1999. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 5 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 6 artikla Tämä direktiivi on osoitettu kaikille jäsenvaltioille. (1) EYVL L 316, 31.10.1992, s. 8. (2) EYVL L 316, 31.10.1992, s. 10. (3) KOM(95) 285 lopullinen, 13.9.1995. (4) EYVL L 291, 6.12.1995, s. 40.